Molaotheo o netefaletsa motho mongwe le mongwe, tshwanelo ya thuto ya ntlha le e e tswelelang. Maikarabelo a ntlha le tiro ya Lefapha la Thuto ke go netefatsa gore tshwanelo eno e a fitlhelelwa. Mo maitekong a go fitlhelela tshwanelo eno, Lefapha le ikaelela go rebola ditlamelo le ditshono go baithuti botlhe ka maikaelelo a go siamisa go tlhoka tekatekano ga mo malobeng, ka dipholesi le mananeo a a siametseng batho, ditlhopa tsa batho gammogo le baagi ba ba ganetsweng ka ditshono mo nakong e e fetileng. Go fitlhelela maithomo ano, Lefapha le rulagantse dipopegotheo tsa tsamaiso le ditiro tsa go diragatsa maikarabelo a lona a Molaotheo gammogo le go thusa gore baagi ba Porofense ya Kapa Bokone ba nna le seabe se se tletseng mo tsamaisong ya thuto. Dipopegotheo tseno di lebeletse tiriso e e bokgoni ya ditlamelo, tsamaiso e e lolameng ya ditšhelete, tsamaiso ya badiri gammogo le togamaano e e bokgoni.